นายกรัฐมนตรี สั่งด่วนแก้ปัญหาน้ำท่วม-รถติด รับมือฝนตกหนัก เร่งบูรณาการทุกฝ่ายลดความเดือดร้อนประชาชน
นายกฯ สั่งด่วนแก้ปัญหาน้ำท่วม-รถติด รับมือฝนตกหนัก เร่งบูรณาการทุกฝ่ายลดความเดือดร้อนประชาชนพลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า ในช่วงบ่ายวันนี้ พลเอก ประยุทธ์ จันทร์โอชา นายกรัฐมนตรี ได้สั่งการให้กระทรวงมหาดไทยบูรณาการทุกหน่วยงานที่เกี่ยวข้องเร่งแก้ไขปัญหาน้ำท่วมและการจราจรติดขัดในช่วงที่ฝนตกหนัก โดยเฉพาะในพื้นที่ กทม. และให้ขยายผลไปยังจังหวัดต่าง ๆ ที่เสี่ยงต่อการเกิดปัญหาดังกล่าว ทั้งเรื่องการระบายน้ำ ระบบไฟฟ้าเครื่องสูบน้ำ รถเสีย เสาไฟฟ้าและแผงป้ายโฆษณาล้ม และอื่น ๆ เพื่อบรรเทาความเดือดร้อนของประชาชนให้ได้รับผลกระทบน้อยที่สุดนอกจากนี้ นายกรัฐมนตรีกำชับว่าปัญหาน้ำท่วมและรถติดเป็นเรื่องที่ซับซ้อนและเกี่ยวข้องกับหลายฝ่าย จึงให้บูรณาการทั้งเจ้าหน้าที่พลเรือน ตำรวจ ทหาร จิตอาสา และสถาบันอาชีวศึกษา มาช่วยกันปฏิบัติหน้าที่ให้เกิดประสิทธิภาพสูงสุด และสร้างความเชื่อมั่นให้กับประชาชน พร้อมทั้งขอความร่วมมือภาคเอกชนและประชาชนที่เป็นเจ้าของพื้นที่ที่เป็นเส้นทางระบายน้ำพิจารณาหารือกับเจ้าหน้าที่ เพื่อแก้ปัญหาอย่างยั่งยืนต่อไป